text: РЕГЛАМЕНТ (ЕС) № 834/2013 НА КОМИСИЯТА
  от 30 август 2013 година
  за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ацеквиноцил, биксафен, диазинон, дифеноконазол, етоксазол, фенхексамид, флудиоксонил, изопиразам, ламбда-цихалотрин, профенофос и протиоконазол във и върху определени продукти
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,
  като има предвид, че:
  (1)
  Максимално допустимите граници на остатъчни вещества (МДГОВ) за диазинон, етоксазол, фенхексамид, ламбда-цихалотрин и профенофос са установени в приложение II и част Б от приложение III към Регламент (ЕО) № 396/2005. МДГОВ за ацеквиноцил, биксафен, дифеноконазол, флудиоксонил, изопиразам, просулфокарб и протиоконазол са установени в част А от приложение III към Регламент (ЕО) № 396/2005.
  (2)
  В рамките на процедура по разрешаване използването на продукт за растителна защита, съдържащ активното вещество ацеквиноцил, върху краставици, пъпеши и тикви, бе подадено заявление съгласно член 6, параграф 1 от Регламент (ЕО) № 396/2005 за изменение на съществуващите МДГОВ.
  (3)
  По отношение на биксафен такова заявление е подадено за използването му при рапично семе, ленено семе, маково семе и синапено семе. По отношение на дифеноконазол такова заявление е подадено за използването му при дюли, червено цвекло, моркови, хрян, земна ябълка, пащърнак, магданоз с едри корени, репички, козя брада, лукови зеленчуци, растения от семейство тиквови (с неядивна кора), цикория-витлуф, артишок, ориз и корени от цикория. По отношение на етоксазол такова заявление е подадено за използването му при череши, сливи и банани. По отношение на фенхексамид такова заявление е подадено за използването му при френско грозде и фасул с шушулки. По отношение на флудиоксонил такова заявление е подадено за използването му при растения от семейство тиквови (с неядивна кора) и репички. По отношение на изопиразам такова заявление е подадено за използването му при семкови плодове, кайсии, праскови, ленено семе, маково семе, рапично семе и синапено семе. По отношение на ламбда-цихалотрин такова заявление е подадено за използването му при азарол и хурма. По отношение на просулфокарб такова заявление е подадено за резене. По отношение на протиоконазол такова заявление е подадено за използването му при рапично семе, ленено семе, маково семе и синапено семе.
  (4)
  В съответствие с член 6, параграфи 2 и 4 от Регламент (ЕО) № 396/2005 бе подадено заявление за използването на дифеноконазол върху папая. Заявителят твърди, че разрешеното използване на дифеноконазол върху тази култура в Бразилия води до по-високи остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречки пред търговията при вноса на тази култура.
  (5)
  В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.
  (6)
  Европейският орган за безопасност на храните, наричан по-нататък „Органът“, направи оценка на заявленията и на докладите за оценка, като обърна специално внимание на рисковете за потребителите и където е целесъобразно - за животните, и даде обосновани становища относно предложените МДГОВ (2). Той препрати тези становища на Комисията и на държавите членки и ги направи обществено достояние.
  (7)
  В своите обосновани становища Органът достигна до заключението, че данните, предоставени по отношение на използването на ацеквиноцил върху пъпеши и тикви, на изопиразам върху кайсии и на просулфокарб върху резене, не са достатъчни за определяне на нови МДГОВ. По отношение на използването на ацеквиноцил върху краставици Органът достигна до заключение, че предоставените данни не са достатъчни, за да се определи нова МДГОВ за употребата на открито в северната част на ЕС.
  (8)
  По отношение на всички останали заявления Органът достигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни европейски групи потребители. Той взе предвид най-актуалната информация относно токсикологичните свойства на веществата. Нито дългосрочната експозиция на посочените вещества чрез консумация на всички хранителни продукти, които биха могли да съдържат тези вещества, нито краткосрочната експозиция, дължаща се на прекомерна консумация на съответните култури и продукти, показаха, че има риск от превишаване на допустимата дневна доза (ДДД) или на пределната препоръчителна доза (ППД).
  (9)
  На 7 юли 2012 г. Комисията за Кодекс алиментариус (3) прие максимално допустима граница на остатъчни вещества съгласно Кодекса (CXL) за профенофос върху люти чушки. Тази CXL е безопасна за потребителите в Съюза и поради това следва да бъде включена в Регламент (ЕО) № 396/2005 като МДГОВ (4).
  (10)
  Въз основа на обоснованите становища на Органа и като се вземат предвид факторите, които са от значение за разглеждания въпрос, се счита, че необходимите изменения на МДГОВ отговарят на съответните изисквания на член 14, параграф 2 от Регламент (ЕО) № 396/2005.
  (11)
  По отношение на диазинон в Регламент (ЕО) № 396/2005 е определена МДГОВ от 0,3 mg/kg за използването му при ананаси, като тази МДГОВ бе намалена на 0,1 mg/kg в приложението към Регламент (ЕС) № 899/2012 на Комисията от 21 септември 2012 г. (5). Комисията бе уведомена, че МДГОВ от 0,3 mg/kg за използването на диазинон при ананаси, каквато бе преди изменението, е била определена за целите на допустимостта на вноса. Целесъобразно е, като се запазва висока степен на защита на потребителите, да се определи МДГОВ от 0,3 mg/kg, за да се предотвратят пречки пред търговията. Тъй като Регламент (ЕС) № 899/2012 се прилага от 26 април 2013 г., целесъобразно е предвидената с настоящия регламент МДГОВ за диазинон върху ананаси да се прилага от същата дата.
  (12)
  Поради това Регламент (ЕО) № 396/2005 следва да бъде съответно изменен.
  (13)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
  ПРИЕ НАСТОЯЩИЯ РЕГЛАМЕНТ:
  Член 1
  Приложения II и III към Регламент (ЕО) № 396/2005 се изменят в съответствие с приложението към настоящия регламент.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Той се прилага обаче от 26 април 2013 г. по отношение на диазинон върху ананаси с кодов номер 0163080.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 30 август 2013 година.